2009. aasta jaanuaris toimus Klavani karjääris oluline murrang, kui Hollandi kõrgliiga tiitlipretendent AZ Alkmaar tema mängijaõigused Heracleselt ära ostis. AZi peatreener oli Louis van Gaal, kes õnnitleb sel fotol eestlast pärast tolle debüüti, mis toimus 4. veebruaril 2009 ja kus AZ alistas 1:0 Andres Operi toonase koduklubi Kerkrade JC Roda. "Mängisin nii poolkaitses kui ka vasakkaitses. Alles Alkmaaris tegi Louis van Gaal minust keskkaitsja," meenutas Klavan 2016. aastal UEFA koduleheküljele antud intervjuus karjääri üht võtmesündmust. Klavan pälvis kiiresti van Gaali usalduse ning võitis AZiga üllatuslikult Hollandi meistritiitli (esimest korda pärast 1981. aastat krooniti meistriks keegi teine peale Amsterdami Ajaxi, PSV Eindhoveni või Rotterdami Feyenoordi), mis on siiani kaalukaim Eesti jalgpalluri poolt võidetud tiitel (loodetavasti on homme õhtuks olukord muutunud!).

FOTO: AZ Alkmaar